বিএলও-র কাছ থেকে নিজে হাতে ফর্ম নেননি! জানালেন মমতা

ওয়েব ডেস্ক : গোটা বাংলাজুড়ে শুরু হয়েছে ভোটার তালিকার নিবিড় সংশোধন বা এসআইআর (SIR) প্রক্রিয়া। এনুমারেশন ফর্ম বিলি করতে শুরু করেছেন বুথ লেবেল অফিসার বা বিএলও (BLO)-রা। বুধবার একাধিক সংবাদমাধ্যমে প্রকাশিত হয়েছিল, মুখ্যমন্ত্রী মমতা বন্দ্যোপাধ্যায় (Mamata Banerjee) নাকি বিএলও-র কাছ থেকে নিজে হাতে ফর্ম নিয়েছেন! তবে সেই ‘মিথ্যাচার’ উড়িয়ে দিলেন তৃণমূল সুপ্রিমো।

সমাজমাধ্যমে তিনি একটি পোস্ট করে লিখেছেন, “গতকাল দায়িত্বপ্রাপ্ত BLO আমাদের পাড়ায় এসেছিলেন তাঁদের নির্দিষ্ট কাজ করতে। কর্মসূত্রে, আমার রেসিডেন্স অফিসে এসে – রেসিডেন্সের ক’জন ভোটার জেনেছেন এবং ফর্ম দিয়ে গেছেন। যতক্ষণ না বাংলার প্রতিটি মানুষ ফর্ম পূরণ করছেন, আমি নিজে কোনও ফর্ম পূরণ করিনি এবং করবও না। বিভিন্ন সংবাদমাধ্যম ও সংবাদপত্র প্রকাশ করেছে যে, ‘আমি বাসভবন থেকে বেরিয়ে এসে নিজের হাতে BLO-র কাছ থেকে এনুমারেশন ফর্ম গ্রহণ করেছি!’ এই খবর সম্পূর্ণ মিথ্যা, বিভ্রান্তিকর এবং উদ্দেশ্যপ্রণোদিত অপপ্রচার।”

আরও খবর : লালবাজারের কাছে দা/উ দা/উ করে জ্ব/ল/ছে গোডাউন, ঘটনাস্থলে দমকলের ৬টি ইঞ্জিন

বুধবার সকাল দশটা নাগাদ ৩০ বি হরিশ চ্যাটার্জি স্ট্রিটে এনুমারেশন ফর্ম দিতে যান বিএলও (BLO)। তার পরেই তাঁর পরিচয়পত্র পরীক্ষা করা হয়। এর পরেই তিনি ব্যাগ ও মোবাইল রেখে মুখ্যমন্ত্রী বাসবভনে গিয়েছিলেন। সেখানে মমতা ও তাঁর পরিবারের সদস্যদের জন্য ১৭টি ফর্ম দিয়ে আসেন তিনি। এর পরেই খবর ছড়িয়েছিল, নিজ হাতে সেই ফর্ম নিয়েছিলেন মমতা। তবে মুখ্যমন্ত্রী জানিয়ে দিলেন, তিনি এনুমারেশন ফর্ম নিজের হাতে নেননি।

প্রসঙ্গত, ৪ নভেম্বর থেকে ৪ ডিসেম্বর পর্যন্ত বাংলায় চলবে এসআইআর-এর কাজ। গত মঙ্গলবার থেকে ফর্ম বিলির কাজ শুরু হয়েছে। তবে এই প্রক্রিয়ায় যাতে বৈধ কোনও ভোটারের নাম বাদ না পড়ে, সেই দাবি করেছে তৃণমূল (TMC)। এই আবহে আতঙ্কে কয়েকজনের মৃত্যুর অভিযোগ উঠেছে। সম্প্রতি সাধারণ মানুষকে আতঙ্কগ্রস্ত করার অভিযোগে রাস্তায় নেমেছিলেন তৃণমূল নেতৃত্ব।